**Zlatko Karač**

Miroslav Begović

Borka Bobovec

Miroslav Begović

Borka Bobovec

HAZU, UHA

Zagreb, 2013.

Str. 357, ilustr. 169+katal, bilj. uz tekst, katal. radova 101, bibliografija M. Begovića 21, literatura 160, izvori, kazalo imena, zahvala, životopis autorice [dvojezično hrv./engl.]

[28 /25,5 cm, kolor, meki uvez]

Urednici: Andrija Mutnjaković, Sanja Cvjetko Jerković

Recenzenti: Velimir Neidhardt, Zlatko Jurić

Katalog radova: Dubravka Kisić, Tamara Bjažić Klarin, Ivana Nikšić Olujić, Borka Bobovec

Lektura: Maja Silov Tovernić

Prijevod na engleski: Andy Jelčić

Fotografije: Miljenko Bernfest i dr.

Dizajn i prijelom: Damir Gamulin, Katarina Eljuga

ISBN 978-953-6646-28-9

CIP 841178 [NSK Zagreb]

Knjiga je nastala na temelju autoričine doktorske disertacije kao monografska obrada opusa arhitekta Miroslava Begovića (Osijek, 1925. - Zagreb, 2004.), jednog od najznačajnijih protagonista hrvatske posijeratne arhitekture. Identificirano je 101 njegovo djelo nastalo u razdoblju 1952. - 2004. (dio su i natječaji te nerealizirani projekti). Središnji dio knjige u zasebnim poglavljima donosi obradu devet ključnih Begovićevih djela: paviljon na 'Velesajmu', adaptaciju Galerije Meštrović u Zagrebu, adaptaciju zgrada 'Varteksa' u Zagrebu i Varaždinu, galerije u Hlebinama i Novom Marofu, Hotel 'Eden' u Rovinju, te sklop Tkalčićeve ulice u Zagrebu. Zasebna su poglavlja posvećena autorovim interijerima, natječajima i nerealizuiranim projektima, te njegovome pedagoškom, teorijskom i strukovnom djelovanju. U knjizi je priložen i cjeloviti katalog Begovićevih djela.

U nizu 'opusnih' doktorata o djelima ključnih hrvatskih arhitekata 20. stoljeća što su posljednjih godina izrađeni na Odsjeku za povijest umjetnosti zagrebačkoga Filozofskog fakulteta (Axmann, Fischer, Weissmann, Bernardi, Horvat, Turina... a ranije i Ibler, Ehrlich, Löwy), obranjena je 2011. i disertacija o arhitektu Miroslavu Begoviću koju je autorica Borka Bobovec nedavno objavila kao reprezentativnu monografiju.

Uvodne tekstove u knjizi napisali su urednici, ujedno i predstavnici nakladnika, akademik Andrija Mutnjaković (koji daje filozofski kontekst čitanju Begovićeva djela) i arh. Sanja Cvjetko Jerković (koja preispituje autorovu vrijednosnu pozicije u novijoj hrvatskoj arhitekturi). Slijedi kratka biografska prolegomena o Miroslavu Begoviću i karakteru vremena u kojemu je djelovao.

U središnjem dijelu knjige autorica je u zasebnim 'monografskim' poglavljima detaljno obradila osam izabranih Begovićevih djela (od 101 koliko ih nalazimo u katalogu), pri čemu su neka djela zapravo višeslojni mozaik različitih objedinjenih projektnih i realizacijskih etapa, poput Tkalčićeve ulice u Zagrebu, gdje se Begović tijekom tridesetak godina bavio i konzervatorskim aspektima revitalizacije cjeline, i arhitektonskim projektima ključnih interpolacija, i urbanističkim dizajnom javnog prostora, i interijerima u vlastitim zgradama. Analizirani primjeri doista jesu najvažnija djela u Begovićevu opusu, no u knjizi bi ipak dobro došlo i jedno valorizacijsko ili diskusijsko poglavlje u kojemu bi bili objašnjeni kriteriji izbora baš ovih projekata i realizacija. Nije, naime, samo istaknuta arhitektonska vrijednost ključ autorske selekcije, jer se među tih osam primjera lako može iščitati i želja Borke Bobovec da pokaže 'žanrovsku' različitost Begovićevih tema među kojima su izložbeni paviljoni, robne kuće, galerije i delikatni urbanistički zadaci...

Iako katalog Begovićevih djela započinje njegovim diplomskim radom iz 1952. (simptomatično, tema je bila nova Galerija moderne umjetnosti u Zagrebu!), te potom nizom projekata, natječaja i manjih realizacija nastalih u inicijalnom desetljeću njegova djelovanja, prva paradigmatska realizacija koju je autorica izdvojila za detaljnu obradu je *Paviljon 'Đuro Đaković'* na Zagrebačkom Velesajmu (1960./61.), fini spoj modernističke estetike, funkcionalne čistoće i inženjersko-tehničke inovativnosti. Drugo izabrano djelo je delikatno uređenje *Galerije Meštrović* u Mletačkoj ulici u Zagrebu (1961./63.), za koje je Begović dobio Nagradu Grada Zagreba, definirajući tada osobiti projektantski prosede 'novog u starom' koji će mu ostati prepoznatljiva metoda postupanja u nizu kasnijih realizacija. Jedna od takvih paradigmatskih zadaća je rekonstrukcija *Robne kuće 'Varteks'* na zagrebačkome Jelačićevu trgu (1963.-1969.), te za istog investitora kasniji složeni konzervatorski zahvat u renesansnom bloku u povijesnoj jezgri Varaždina (1977.-1989.). Daljnji razvoj u Begovićevoj galerijskoj arhitekturi autorica Bobovec nalazi u ambijentalno sklopu *Galerije naivne umjetnosti u Hlebinama* (u više etapa realizacije 1963.-1974.), što mu je otvorilo put suradnje s Ivanom Rabuzinom za kojega projektira nažalost nerealiziranu *Galeriju u Novom Marofu* (1972.). Nova tema u istraživanju arhitektonskih tiplogija je *Hotel 'Eden' u Rovinju* koji Begović projektira s Ivom Bartolićem (1969./70.), što će autora inaugurirati kao eksperta za hotelsku arhitekturu (kasnije i voditelja postdiplomskog studija 'Arhitektura u turizmu' na AF). Posljednji veliki projekt kojega je autorica u knjizi obradila je *Tkalčićeva ulica u Zagrebu* kojom se je Begović bavio na razini urbanističkog planiranja i dizajna, konzervatorske problematike, ali i kao vrsni projektant kreativnih interpolacija i interijera (1965.-2004.).

Zasebno poglavlje autorica je posvetila Begovićevim interijerima (uostalo, na Arhitektonskom je fakultetu i predavao taj kolegij). Također, u jednu je cjelinu objedinila Begovićeve natječaje i na koncu strukovno djelovanje gdje se ističe njegovo uredničko vođenje kultnog časopisa 'ČIP' (1962.-1976.).

Faktografski vrijedan blok knjige je potpuni katalog Begovićevih radova (prema ostavštini u Hrvatskom muzeju arhitekture) s preglednom kartom lokaliteta gdje se djela nalaze, te appendix s bibliografijom, izvorima i kazalom.

Monografiju Borke Bobovec odlikuje esejno, literarno kultivirano obojeni tekst ponešto nespecifičan za znanstveni žanr, no vrlo čitak i funkcionalno ilustriran brojnim originalnim nacrtima iz Begovićeve ostavštine.